**Dôvodová správa**

**A. Všeobecná časť**

Ministerstvo pôdohospodárstva a rozvoja vidieka Slovenskej republiky predkladá návrh nariadenia vlády Slovenskej republiky, ktorým sa ustanovujú požiadavky na udržiavanie poľnohospodárskej plochy, aktívneho poľnohospodára a kondicionality (ďalej len „návrh nariadenia vlády“) podľa § 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona
č. 207/2002 Z. z. ako iniciatívny návrh na základe rozhodnutia vedenia ministerstva.

Cieľom návrhu nariadenia vlády je definovať spoločné požiadavky v súvislosti s niektorými opatreniami stanovenými v strategickom pláne Spoločnej poľnohospodárskej politiky, na ktoré sa vzťahuje integrovaný administratívny a kontrolný systém a pravidlá kondicionality, v nadväznosti na novú právnu úpravu vyplývajúcu z nariadenia Európskeho parlamentu a Rady (EÚ) 2021/2115 z 2. decembra 2021, ktorým sa stanovujú pravidlá podpory strategických plánov, ktoré majú zostaviť členské štáty v rámci spoločnej poľnohospodárskej politiky (strategické plány SPP) a ktoré sú financované z Európskeho poľnohospodárskeho záručného fondu (EPZF) a Európskeho poľnohospodárskeho fondu pre rozvoj vidieka (EPFRV), a ktorým sa zrušujú nariadenia (EÚ) č. 1305/2013 a (EÚ) č. 1307/2013 (Ú. v. EÚ L 435, 6.12.2021) v platnom znení. V záujme zabezpečenia právnej istoty, ochrany práv poľnohospodárov a zaručenia bezproblémového, koherentného a efektívneho fungovania typov podpôr vo forme priamych platieb, ako aj vybraných typov podpôr v záujme rozvoja vidieka a vybraných typov podpôr v určitých sektoroch, sa návrhom nariadenia vlády vymedzia základné pojmy, pravidlá údržby poľnohospodárskej plochy v stave, v ktorom je vhodná na pastvu a pestovanie bez prípravných činností, ktoré presahujú rámec použitia bežných poľnohospodárskych postupov a strojov, a pravidlá kondicionality v intenciách strategického plánu Spoločnej poľnohospodárskej politiky. V súvislosti s novou európskou legislatívou a novým Strategickým plánom v rámci Spoločnej poľnohospodárskej politiky ministerstvo súčasne predkladá do legislatívneho procesu ďalšie legislatívne návrhy s cieľom ustanoviť legislatívny rámec potrebný na podávanie žiadostí, ich administrácia a následné vyplácanie finančných prostriedkov z príslušných fondov Európskej únie (LP/2022/560 a LP/2022/604).

Návrh nariadenia vlády bude mať negatívne vplyvy na podnikateľské prostredie, pozitívne vplyvy na životné prostredie a sociálne vplyvy, nebude mať vplyv na rozpočet verejnej správy, vplyvy na manželstvo, rodičovstvo a rodinu, ani vplyvy na informatizáciu spoločnosti a
na služby verejnej správy pre občana.

Návrh nariadenia vlády je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, zákonmi a ostatnými všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právne záväznými aktmi Európskej únie.